P6_TA(2005)0149

Det indre marked i de nye medlemsstater

Europa-Parlamentets beslutning om det indre marked i de nye medlemsstater: status, muligheder og indsamlede erfaringer (2004/2155(INI))

Europa-Parlamentet,

- der henviser til traktaten om oprettelse af Det Europæiske Fællesskab,

- der henviser til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af Den Europæiske Union [1],

- der henviser til resultattavlen for det indre marked nr. 13 af 13. juli 2004,

- der henviser til den interinstitutionelle aftale om bedre lovgivning [2],

- der henviser til de 1579 direktiver om det indre marked, som havde gennemførelsesfrist senest den 15. november 2004,

- der henviser til Kommissionens meddelelse af 7. maj 2003 til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — Strategien for det indre marked — Prioriteringer 2003-2006 (KOM(2003)0238),

- der henviser til Kommissionens meddelelse af 21. januar 2004 til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — Rapport om gennemførelsen af strategien for det indre marked (2003-2006) (KOM(2004)0022),

- der henviser til rapporten fra gruppen på højt plan under ledelse af Wim Kok — "Facing the Challenge: The Lisbon Strategy for Growth and Employment",

- der henviser til rapporten fra Sammenslutningen af europæiske handelskamre (EuroChambres) og det slovenske virksomhedsforskningsinstitut (SBRA) — "CAPE 2004 Survey: Corporate Readiness for Enlargement in Central Europe",

- der henviser til forretningsordenens artikel 45,

- der henviser til betænkning fra Udvalget om det Indre Marked og Forbrugerbeskyttelse (A6-0068/2005),

A. der henviser til, at det i traktatens artikel 3, stk. 1, litra c, anføres, at Fællesskabets virke skal indebære oprettelse af et indre marked ved fjernelse af hindringerne for den frie bevægelighed for varer, personer, tjenesteydelser og kapital mellem medlemsstaterne,

B. der henviser til, at det i traktatens artikel 3, stk. 1, litra h, anføres, at Fællesskabets virke skal indebære indbyrdes tilnærmelse af de nationale lovgivninger i det omfang, dette er nødvendigt for det fælles markeds funktion,

C. der henviser til, at medlemsstaterne i traktatens artikel 10 opfordres til at træffe alle almindelige eller særlige foranstaltninger, som er egnede til at sikre opfyldelsen af de forpligtelser, som følger af traktaten, eller af retsakter foretaget af Fællesskabets institutioner, ligesom det anføres, at de skal afholde sig fra at træffe foranstaltninger, der er egnede til at bringe virkeliggørelsen af traktatens målsætning i fare,

D. der henviser til, at det i traktatens artikel 14, stk. 2, anføres, at det indre marked indebærer et område uden indre grænser med fri bevægelighed for varer, personer, tjenesteydelser og kapital i overensstemmelse med bestemmelserne i traktaten,

E. der henviser til, at det i traktatens artikel 18, stk. 1, anføres, at enhver unionsborger har ret til at færdes og opholde sig frit på medlemsstaternes område på visse betingelser,

F. der henviser til, at der ifølge traktatens artikel 23 og 24 skal være frie varebevægelser inden for Fællesskabet,

G. der henviser til, at der ifølge traktatens tredje del, afsnit III, skal være fri bevægelighed for personer, tjenesteydelser og kapital inden for Fællesskabet,

H. der henviser til, at Fællesskabets indre marked har vist sig at være en ubestridelig økonomisk succes, som har været drivkraften bag udviklingen af økonomisk samhørighed og den gradvise fjernelse af de regionale forskelle,

I. der henviser til, at det indre marked kun kan føres helt ud i livet, hvis alle medlemsstater gennemfører og håndhæver direktiverne om det indre marked,

J. der henviser til, at medlemsstaternes undladelse af at gennemføre og håndhæve disse direktiver skaber et fragmenteret indre marked, blokerer for yderligere økonomisk vækst i den europæiske økonomi og forstærker de regionale forskelle,

K. der henviser til, at forsinket eller forkert gennemførelse betyder, at erhvervslivet og forbrugerne ikke får den fulde økonomiske fordel af et korrekt fungerende indre marked,

L. der henviser til, at effektiv gennemførelse af EU-lovgivningen bidrager til udviklingen af gensidig tillid mellem regeringer, borgere og virksomheder,

M. der henviser til, at Lissabon-strategiens centrale mål er at gøre EU til den mest dynamiske og konkurrencedygtige videnbaserede økonomi i verden i 2010 med flere og bedre job og større social samhørighed samt et højt miljømæssigt beskyttelsesniveau,

1. er overbevist om, at det for at udnytte det fulde potentiale i det nye udvidede europæiske marked er nødvendigt at gennemføre alle de direktiver om det indre marked, som skulle have været gennemført, for hurtigt at fjerne de resterende hindringer for den frie bevægelighed for varer, personer, tjenesteydelser og kapital;

2. anbefaler, at de nye medlemsstater udvikler gennemførelsesstrategier, som effektivt ville gennemføre EU's lovgivning og øge kendskabet til ny lovgivning blandt forbrugere, producenter, handlende og domstolene;

3. opfordrer indtrængende til, at det mål på 1,5%, som De Europæiske Råd har opfordret til for den manglende implementering af direktiver, skal tages alvorligt af alle medlemsstater og støttes af en stærk politisk vilje i medlemsstaterne til at gennemføre alle forsinkede direktiver inden en bestemt dato;

4. foreslår, at medlemsstaterne sideløbende med den rettidige gennemførelse og korrekte håndhævelse af direktiverne for det indre marked også undersøger den hjemlige lovgivning for at kontrollere, at den er forenelig med EU-reglerne, som et bidrag til processen med fjernelse af markedshindringer og fremme af konkurrencen på det indre marked;

5. glæder sig over, at de nye medlemsstater har gennemført princippet om gensidig anerkendelse i deres lovgivning, samt over, at nogle medlemsstater også har vedtaget en horisontal bestemmelse om gensidig anerkendelse, hvorefter princippet automatisk anerkendes på ikke-harmoniserede områder, men bekræfter, at behovet for at gøre fremskridt i retning af en opadgående harmoniseirng må betragtes som et vigtigt mål for det indre marked;

6. roser navnlig en række af de nye medlemsstater for deres vedtagelse af de europæiske produktstandarder, i mange tilfælde lang tid før de gamle medlemsstater;

7. opfordrer de nationale myndigheder i de nye medlemsstater til at udvikle og forbedre deres administrative kapacitet med henblik på at lukke hullet mellem formel overholdelse og faktisk håndhævelse af EU's lovgivning;

8. foreslår, at de nye medlemsstater for at nå målene i Lissabon-strategien, bør øge deres investeringer i forskning og udvikling, som i dag ligger langt under EU-gennemsnittet, fremme kontakten mellem forskningsinstitutionerne og erhvervslivet samt udvikle mere effektive uddannelsessystemer med henblik på at styrke arbejdsmarkedets kvalitet, idet der tages højde for henstillingerne i den nyligt offentliggjorte rapport "Facing the Challenge: The Lisbon Strategy for Growth and Employment";

9. bemærker, at det er særdeles vigtigt at have en effektiv ordning for intellektuel ejendom for at stimulere innovationen og den kommercielle udnyttelse af nye idéer samt udviklingen af kreativt indhold til såvel offline- som online-miljøet; opfordrer de nye medlemsstater til at sikre, at deres patent- og ophavsretssystemer fungerer effektivt, samt at der er afsat tilstrækkelige midler til bekæmpelse af piratvirksomhed og forfalskning;

10. opfordrer i lyset af vigtigheden af at sikre beskyttelse af intellektuel ejendom i forbindelse med opfindelser, der omfatter digital teknologi, Rådet til at indgå i et mere snævert samarbejde med Europa-Parlamentet om godkendelsen af nye patenttiltag, som vil skabe en sikker ramme for patentering af tekniske opfindelser på dette område;

11. opfordrer de nye medlemsstaters nationale, regionale og lokale myndigheder i til at udvikle et fleksibelt arbejdsmarked med henblik på at øge beskæftigelsen i den private sektor og løse problemerne med strukturel arbejdsløshed og regionale forskelle;

12. bemærker, at det er vigtigt at opbygge et effektivt system for erhvervsmæssige kvalifikationer og tilskynde til, at der defineres standarder, som kan anerkendes af alle parter; foreslår, at Kommissionen bør stille yderligere ressourcer til rådighed for at bidrage til etableringen af brancheforeninger i de nye medlemsstater med henblik på at stimulere opbygningen af en højtkvalificeret arbejdsstyrke;

13. fremhæver vigtigheden af at fuldføre det indre marked med henblik på at reducere de sociale og regionale forskelle i de nye medlemsstater;

14. bemærker, at det er vigtigt i forbindelse med jobskabelse og etablering af nye virksomheder at have et dynamisk marked for tjenesteydelser; fremhæver den store betydning, som det foreslåede direktiv om det indre marked for tjenesteydelser har for de nye medlemsstaters økonomier, men mener, at dette mål bør nås, uden at det skader den sociale samhørighed i EU eller er til skade for et højt europæisk forbrugerbeskyttelsesniveau;

15. opfordrer indtrængende de nationale, regionale og lokale myndigheder i de nye medlemsstater til at forbedre og udvide deres bestræbelser på at udbrede kendskabet til EU's og det indre markeds lovgivning og funktion; påpeger vigtigheden af, at borgerne får kendskab til og vejledning om deres rettigheder som forbrugere og deres muligheder for at arbejde og etablere sig i det indre marked;

16. opfordrer de nye medlemsstater til at sikre, at instrumenterne til udenretslig bilæggelse af tvister og problemløsning, såsom SOLVIT [3], modtager tilstrækkelig økonomisk støtte til deres udvikling og drift med henblik på at sikre, at de europæiske borgere og virksomheder har adgang til værktøjer, som kan hjælpe dem med at løse de problemer, som de evt. støder på efter udviklingen af det indre marked;

17. glæder sig over, at Kommissionen den 20. oktober 2004 indledte en særlig overtrædelsesprocedure mod de nye medlemsstater, som endnu ikke har gennemført de direktiver, der skulle have været gennemført den 1. maj 2004;

18. er overbevist om, at der oftere skal udsendes underretninger om status for gennemførelsen med henblik på at fremme gennemførelsen af EU's lovgivning; sådanne underretninger skal supplere resultattavlen for det indre marked og anvendes til at udarbejde en "sortliste" over alle de medlemsstater, som er bagud med gennemførelsesprocessen;

19. mener, at Kommissionen bør begynde at strømline den eksisterende EU-lovgivning med henblik på at forenkle den, hvilket ville fremme gennemførelsesprocessen, styrke bevægeligheden og handelen inden for Fællesskabet yderligere og skabe vækst i den europæiske økonomi;

20. bemærker, at det er vigtigt at have et enkelt og effektivt lovgivningsklima med henblik på at reducere virksomhedernes omkostninger og sikre overholdelse; tilskynder de nye medlemsstater til at gennemføre reglerne om det indre marked så enkelt som muligt; foreslår, at de nye medlemsstater aktivt støtter Kommissionens programmer om bedre lovgivning ved at tilkendegive deres aktuelle viden om de eksisterende reglers kompleksitet, mens de endnu har den frisk i erindring;

21. foreslår, at resultattavlen bliver opgraderet til at være underlagt Det Europæiske Råd og anerkendes på politisk plan som det primære referencepunkt for status for gennemførelsen;

22. mener, at Europa-Parlamentet bør spille en mere proaktiv rolle med hensyn til at overvåge status og lægge pres på medlemsstaterne for at gennemføre direktiverne;

23. minder om sit eget løfte om aktivt at øve indflydelse for at sikre, at Lissabon-dagsordenen, hvor dette er hensigtsmæssigt og nødvendigt, nyorienteres, samtidig med at man bevarer balancen mellem Lissabon- og Göteborg-processens økonomiske, sociale og miljømæssige dimensioner med henblik på at udforme en ambitiøs og bæredygtig udviklingsstrategi;

24. pålægger sin formand at sende denne beslutning til Rådet og Kommissionen samt til medlemsstaternes regeringer.

[1] EUT L 236 af 23.9.2003, s. 17.

[2] EUT C 321 af 31.12.2003, s. 1.

[3] SOLVIT er et frivilligt onlinenetværk til problemløsning, hvor EU's medlemsstater samarbejder om at løse problemer forårsaget af de offentlige myndigheders forkerte anvendelse af lovgivningen om det indre marked uden om domstolene. Der findes et SOLVIT-center i alle medlemsstater. Solvit-centrene kan hjælpe med at behandle klager fra både borgere og virksomheder. De hører under den nationale forvaltning og er forpligtet til at finde rigtige løsninger på problemerne inden for 10 uger.

--------------------------------------------------